testikelkræft
Testikelkræft er en kræftform, der næsten udelukkende forekommer hos 18-45-årige, i Danmark med ca. 300 årlige tilfælde; opdages ofte tilfældigt som en uøm knude eller hævelse af pungens ene halvdel.
Efter kirurgisk fjernelse af den syge testikel gives der supplerende behandling med kemoterapi og strålebehandling, hvis der er fremkommet metastaser, hvorved der næsten altid opnås fuld helbredelse. 
Den øgede miljøforekomst af kemiske stoffer med østrogenlignende virkning (xenoøstrogener) er under mistanke for at være årsag til testikelkræft og dårlig sædkvalitet.